
Scarlettnek, az én édes kis cseresznyevirágomnak


Sophie és Luke lejátszási listái

SOPHIE

Liel Bar-Z: Parachute (a cappella változat)

Kinneret: No Wind Resistance!

College & Electric Youth: A Real Hero

Charli xcx (Caroline Polachek közreműködésével): Everything Is Romantic

Delilah: Go

Taylor Swift: You’re Losing Me (From the Vault)

Desire: Under Your Spell

LUKE

The Head and the Heart: Rivers and Roads

Benjamin Francis Leftwich: Stole You Away

Angus & Julia Stone: Stay With Me

Zach Bryan: Something in the Orange

Jaymes Young: Moondust (stripped változat)

SYML: Where’s My Love (akusztikus változat)

Kodaline: Love Like This (akusztikus változat)


Első fejezet

Sophie

Vasárnap reggel nyolckor majdnem belefulladni a Hogyishívják-tóba nem épp az ideális módja annak, hogy az ember új életet kezdjen. De Sophie Bennettnek ez sikerült. A spontán életre tett második próbálkozása pontosan úgy végződött, ahogy az exe előre megjósolta volna. A vízben kapálózott, és kétségbeesetten azt kívánta, bárcsak ellenőrizte volna a mélységet, mielőtt lehajolt a dizájnertáskájáért. Egy táskáért, amely most egyre távolabb sodródott, mint egy feltűnően drága kis vitorlás. Mentségére szóljon: ki gondolta volna, hogy pont akkor szakad be alatta a móló deszkája, amikor rálép?

Az elmúlt hónap egyébként is tele volt váratlan fordulatokkal, szóval nem kellett volna meglepődnie. Például három héttel ezelőtt Marcus, az exe azért dobta, mert szerinte „bűnösen unalmas”. Úgy látszik, a heti étrend főbenjáró bűnnek számít nála. Két nappal később a londoni marketingügynökség, ahol dolgozott, úgy döntött, hogy aki nem tud olyan tartalmat gyártani, amit az internet népe azonnal felkap, és ami futótűzként terjed, azt nem érdemes megtartani. Se pasi, se munka. Sophie azt tette, amit bármelyik józan eszű ember tenne. Kinyitott egy üveg bort, és menekülési útvonalat keresett.

Épp az Instagramot görgette céltalanul, amikor a hírfolyamában felbukkant egy, az algoritmus által felkapott fotó: egy virágzó cseresznyefákkal körülölelt, viharvert csónakház Amerikában, amelyet meghitt olvasósarokká alakítottak. A képaláírás így szólt: #BookstagramDreams Mit nem adnék egy ilyen tóparti könyvesboltért!

Amerika! Ott született.

Nem sokat foglalkozott azzal, valójában hol jött világra – inkább csak egy érdekes adalék volt róla, ami néha előkerült kocsmakvízeken vagy útlevélkérelmeknél. A szülei épp az Államokban nyaraltak, amikor idő előtt megindult a szülés. Őrült rohanás egy kisvárosi kórházba, és voilà: Sophie Bennett amerikai földön látta meg a napvilágot, egy túlbuzgó szülésznő pedig azonnal csillagos-sávos rugdalózóba bújtatta.

Amint lehetett, hazarepültek Angliába. Az anyja megfogadta, hogy többé nem utazik terhesen, és ezzel a történet le is volt zárva. Sophie ízig-vérig britként nőtt fel. Az amerikai születése csupán egy családi sztori maradt, jogilag viszont kettős állampolgár volt.

Kíváncsiságból – és egy kicsit a bor hatására – Sophie rákattintott a helymegjelölésre: Solace Springs, Washington állam, USA. A „Washington” szóról addig mindig az elnökök és a politika jutott eszébe, ám hamar kiderült, hogy Washington állam egészen más világ, mint a kimért, távolságtartó főváros. Solace Springs környékét ködbe burkolózó erdők, tavak és tavasszal virágba boruló cseresznyefák jellemezték. Maga a kisváros nagyjából kétórányi autóútra feküdt Seattle-től – éppen elég távol a városi nyüzsgéstől ahhoz, hogy az ember valódi csillagokat lásson az égen, ugyanakkor még közel ahhoz, hogy szükség esetén lehessen elviteles kaját rendelni és tisztességes kávét inni.

– Solace Springs – ízlelgette a nevet suttogva. Olyan helynek tűnt, ahol az emberek nemcsak azt tudják, melyik lakásban laksz, vagy mikor szólal meg a vekkered a papírvékony falon túl, hanem a nevedet is megjegyzik. Sophie olyan kisvárosi életre vágyott, ahol a szomszédok odafigyelnek egymásra, és észreveszik, ha valaki nem bukkan fel valahol. Egy olyan helyre, ahol igazi barátságok születnek – nem csak rohanós találkozások az egyetemi haverokkal vagy egy gyors ital munka után.

Pár kattintás után Sophie máris a Solace Springsről szóló posztok nyúlüregében találta magát: egy tó, amely évszakról évszakra változtatja a színét, cseresznyevirág-fesztiválok, barátságos kávézók, és ami a legfontosabb, egy olyan közösség, amely látszólag még mindig értékeli a nyomtatott könyveket és a valódi emberi kapcsolatokat.

Az utolsó pohár bor hatására még arra is rávette magát, hogy a Google keresőjébe beírja: „Solace Springs eladó ingatlanok”. Teljesen biztos volt benne, hogy úgysem dob fel semmit.

De feldobott. Egy eladó csónakházat. Nem azt, amelyiket az Instán látta, hanem egy hasonlót – megkopott faburkolattal, közvetlenül a tóparton, és azzal a rusztikus bájjal, ami szinte felújításért könyörgött.

Csakhogy még a végkielégítését és az anyjától maradt örökséget összeadva sem futotta volna a vételár felére sem. Ekkor kezdett igazán hatni a bor, és azon kapta magát, hogy már egy közösségi finanszírozási oldalt rak össze; a laptop az ölében billeg, ő pedig lázasan gépel.

Segítsetek egy unalmas lánynak könyvesboltot nyitni!

Mivel mostanában úgy tűnik, a szervezettség és az összeszedettség súlyos jellemhibának számít, úgy döntöttem, teljes erőbedobással belevágok. Segítsetek összedobni a pénzt, hogy a világ legkiszámíthatóbb embere megnyithassa a világ legunalmasabb könyvesboltját! Ígérem, mindent betűrendbe teszek, és olyan színkódos rendszert vezetek be, amitől a könyvtárosok örömükben sírva fakadnak. Ki tart velem?

Még egy rögtönzött videót is feltöltött, amelyen kényelmes kockás pizsamájában, kissé bizonytalan hangon magyarázta a nagyszabású tervét: ő bizony elviszi a tökéletesen rendszerezett könyves boldogságot egy amerikai tóparti kisvárosba.

Reggel másnaposan ébredt, egy üres merlot-s üveg és egy értesítésekkel tele e-mail-fiók társaságában. Ebédidőre az internet könyves fele már fel is kapta a történetét. Három napon belül rá kellett jönnie, hogy annyi pénz gyűlt össze, amiből már meg tudta venni a csónakházat. Kiderült, hogy több ezer hozzá hasonló „unalmas” ember él a bolygón, akik igenis értékelik a jó táblázatokat, és ezt szégyenkezés nélkül be is vallják.

És most itt volt. Maga mögött hagyta az Egyesült Királyságot és mindent, ami addig ismerős volt, egy olyan élet kedvéért, amely az álmaiban sokkal csábítóbbnak tűnt. A fölé tornyosuló rozzant épület inkább balesetveszélyes romnak látszott, mint annak a bájos tóparti könyvesboltnak, amelyről álmodott. A tó partján elszórtan álló régi csónakházak viszont pontosan olyanok voltak, amilyennek lenniük kellett; mintha cölöpökre állított viktoriánus babaházak sorakoztak volna egymás mellett. Mindegyik más és más, fadíszítésekkel és az idő koptatta bájjal. Körülöttük cseresznyefák hajladoztak, halvány rózsaszín virágaik éppen teljes pompájukban nyíltak.

A távolban Solace Springs lakói lassan ébredezni kezdtek, Sophie pedig ott csapkodott a tó közepén. Amikor elképzelte, hogyan ismerkedik majd meg a helyiekkel, úgy gondolta, hogy az új csónakháza előtt áll, összeszedetten és magabiztosan bemutatkozik mint a város leendő könyvesbolt-tulajdonosa. Ehhez képest most inkább egy ázott patkány benyomását keltette, miközben tehetetlenül nézte, ahogy a táskája egyre távolabb sodródik a vízen.

– Az úszásoktatás nálam általában fizetős – morajlott egy mély hang felülről. Hamisítatlan kisvárosi amerikai hang volt: ráérős, de lényegre törő.

Sophie elfintorodott. Remek. Ennyit a méltóságról.

– Igazából – kiáltott vissza –, ha úgy vesszük, ez a tórész az enyém. Szóval tulajdonképpen csak ellenőrzöm az árut. Szeretem személyesen felügyelni a dolgokat.

Csak egy rövid morgás érkezett válaszul, de abban minden benne volt. Aztán csizmák koppantak a viharvert deszkákon, és végre felbukkant a hang tulajdonosa.

Sophie megfordult, és hunyorogva felnézett a reggeli napfénybe. Ha a jeges víztől nem kapkodta volna a levegőt, a fölé hajoló férfi látványától biztosan elakadt volna a lélegzete. Sötét haja hátra volt simítva, az arca pedig a Morcos Tavi Pasik magazin címlapjára kívánkozott. Mélykék szemét csak még hangsúlyosabbá tette az a nagyon is egyértelmű rosszalló ránc a homlokán. Vastag, sötétkék garbót viselt – az a fajtát, amit nem divatból hordanak, hanem mert tényleg szükség van rá. A nap és a vízpermet megviselte a gyapjút, de így csak még jobban állt neki. Szépen kirajzolta a vállait, amelyek legalább három országban tiltólistán szerepelnének. Fél kézzel is simán ki tudna kapni innen, villant át Sophie fején. Aztán rögtön meg is bánta a gondolatot, mert határozottan nem romantikus kalandot keresett a tó közepén.

Mr. Veszélyesen Jóképű Tengerész leguggolt, és felé nyújtotta a kezét.

– Jobb lesz, ha kijössz, mielőtt teljesen kihűlsz.

Sophie a táskájára pillantott, amely vidáman sodródott a mélyebb víz felé, mintha épp saját kis „Ízek, imák, szerelmek” utazására indulna.

– Nem lehet. Legalábbis a táskám nélkül nem.

A férfi követte a tekintetével az egyre messzebbre sodródó táskát. Az egyik sötét szemöldöke felkúszott.

– Sok furcsaságot láttam már, de hogy valaki tavasszal bemenjen a Solace-tóba egy kézitáskáért… ez még nekem is új. Gyere már ki! Ilyenkor nem játék ez a víz.

– Ez nem csupán egy táska – mondta Sophie vacogva, és megpróbált méltóságteljesnek tűnni, bár inkább egy hajótöröttre hasonlíthatott. – Anyukám utolsó levele van benne. És mielőtt bármit mondanál arról, hogy miért tartok fontos papírokat a táskámban… mert az arcodra van írva… egyáltalán nem terveztem, hogy belepottyanok egy tóba.

Valami megváltozott a férfi arcán. A homlokán levő ránc egy leheletnyit enyhült, mintha a mogorva külső mögött tényleg rejtőzne valami több is. Aztán feltámadt a szél, cseresznyevirág-szirmokat sodorva köréjük, a táska pedig egyre beljebb sodródott a tó csillogó közepe felé.

– Ne! – kiáltotta Sophie, és utánavetette magát. De mielőtt elérhette volna, erős kezek ragadták meg a hóna alatt, és úgy húzták ki a vízből, mintha egy szétázott bevásárlószatyor lenne. Egy pillanatig csak feküdt a deszkákon, köhögve és prüszkölve, miközben a megmentője teljes nyugalommal kibújt a pulóveréből. Sötét haja ettől még jobban összekócolódott, ami bosszantóan jól állt neki. Átszaladt a szomszéd ház előtti kis mólóhoz, végigfutott rajta, majd rutinos mozdulattal kihalászta a táskát a tóból. Aztán komótosan visszasétált, és kitette egy asztalra a reggeli napra száradni. Mozdulatai magától értetődő könnyedséggel igazodtak a móló finom ringásához. És azok a vállak… Sophie azon töprengett, vajon Solace Springsben minden férfi úgy néz ki, mintha egy drága túrafelszerelés-katalógusból lépett volna elő, vagy csak ő fogott ki egy különösen jól sikerült példányt. Bár a „jól sikerült” talán nem a legjobb szó, mert szinte látta maga előtt, ahogy a férfi gondolatban a „Problémák, amelyekre ma reggel nem volt szükségem” feliratú dossziéba sorolja.

Még csak az kéne, hogy romantikázni kezdjek! Nem, nem, és nem! – korholta magát Sophie.

Remegő lábakkal feltápászkodott a mólóról, és odabotorkált egy közeli székhez. Megmentője napbarnított arccsontja halvány rózsaszínben játszott, majd nagyon határozottan egy pontot kezdett bámulni valahol Sophie bal válla fölött. Végignézett magán. Pasztellkék pulóvere teljesen átázott, és szinte átlátszó lett. Hát persze hogy az lett.

A férfi felnyitott egy ládát, előhúzott belőle egy kopott kockás takarót, és szinte odahajította; olyan sietve, mintha legalább annyira zavarban lenne, mint ő. A vállára terítette a puha gyapjúplédet, és megérezte rajta a füst és a whisky leheletnyi illatát.

– Nem nézed meg, hogy nem ázott-e szét a levél? – A hangja továbbra is érdes volt, de most bujkált benne valami finomság is.

Sophie benyúlt az átázott táskájába. A levél pontosan ott volt, ahová tette, a belső zsebben. Amikor azonban kihúzta, a papír teljesen átázott, anyja ismerős kézírása pedig már kezdett elmosódni. Az igazság az volt, hogy még mindig nem merte kinyitni. Több mint egy év telt el azóta, hogy az édesanyja rákban meghalt… egy év, amely alatt Sophie megtanulta, milyen is valójában a gyász. Nem az az öt szakasz, amiről mindenki beszél. Csak kettő. A nyers, bénító sokk, aztán a nyers, mély szomorúság. A temetés után az apja odaadta az anyja levelét. Sophie azóta a fiókjában őrizgette, mintha valami visszavonhatatlan szabadulna el, ha felbontaná. Mindig azt mondta magának: majd elolvassa, ha itt lesz az ideje. Csakhogy az a bizonyos „megfelelő pillanat” sosem jött el.

– Inkább megszárítom bent a radiátoron – mondta végül, és a frissen szerzett csónakház felé intett, miközben lázasan kutatott a táskájában az ingatlanos által légipostával küldött kulcsok után.

A férfi hitetlenkedve nézett rá.

– Voltál már bent?

– Még nem. Kicsit elhúzódott ez a spontán úszóedzés.

– Félek, a fűtés már a Reagan-korszakban megadta magát. Sőt, nagyjából minden más is.

Sophie szeme elkerekedett. Ez most komoly? Abban reménykedett, hogy csak kívülről ilyen lepukkant, belül viszont pont olyan bájos lesz, mint a gondosan beállított hirdetési fotókon. A vízvezeték állapotáról például senki nem tett említést. Igaz, ő sem kérdezett rá. Arról ábrándozott, milyen lesz majd a tó látványára ébredni minden reggel, és végre könyvesbolt-tulajdonosként élni az álmait. Olyan prózai részletekkel, mint a működő zuhany vagy egy vécé, nem is foglalkozott. Utólag belegondolva talán nem ártott volna néhány gyakorlati dologra rákérdezni.

A francba ezzel az új, impulzív énjével!

Aztán gyorsan rendre utasította magát.

– Megoldom – mormolta az orra alatt.

– És mi is a terv pontosan? – kérdezte a megmentője, karba font kézzel, fölé tornyosulva.

– Könyvesbolt lesz belőle – jelentette ki Sophie derűsen, mintha ez volna a világ legkézenfekvőbb dolga.

A férfi felnevetett, aztán rájött, hogy a lány komolyan beszél.

– Könyvesbolt. Itt?

– Igen, itt. Van ezzel valami gond?

Mr. Tóparti Szívtipró állkapcsa megfeszült, és ingerülten megszólalt:

– Kislány, ehhez a helyhez nem lesz elég pár polc meg fényfüzér. Az is komoly munka, ha lakhatóvá akarod tenni, nemhogy üzletet nyitni benne. És az akcentusod, meg az, hogy ebben az évszakban simán beleugrottál a tóba, elég jól mutatja, hogy gőzöd sincs, hogyan mennek itt a dolgok. Vagy úgy általában Amerikában.

Sophie azonnal felhúzta magát.

– Szerencsére nem csak egy londoni lány vagyok fényfüzérekkel. – Kiegyenesedett, és dacosan felnézett a férfira. – Amerikában születtem, kettős állampolgár vagyok. És mióta megvettem ezt a helyet, minden szabad percemet azzal töltöttem, hogy utánanézzek, hogyan kell felújítani egy csónakházat.

– Utánanéztél – horkant fel a férfi. – Hadd találjam ki. Blogok, posztok, ilyesmi?

Ezt a pofátlanságot!

– Dehogy! Minden könyvet elolvastam, amit csak találtam a régi vízparti épületek felújításáról – vágott vissza Sophie. – Nem mindenki olyan szerencsés, hogy ott szülessen, ahol igazán otthon érzi magát.

– És honnan veszed, hogy neked pont itt a helyed?

Sophie habozott egy pillanatig, aztán halkan folytatta:

– Mert muszáj, hogy az legyen. Tavaly meghalt az anyukám. Az örökségéből tudtam megvenni ezt a helyet. Nem hagyhatom, hogy kárba vesszen.

Valami megváltozott a férfi arcán.

– Sajnálom – mondta, és a hangja már nem volt olyan érdes. – Az édesanyádat.

A férfi hosszan kifújta a levegőt, majd óvatosan felemelte az átázott borítékot, mintha attól tartana, hogy a következő pillanatban szétesik. Sophie némán figyelte, ahogy határozott léptekkel végigmasírozik a mólón, nagy tenyerében tartva az anyja levelét. Azt hitte, elsétál a szomszédos csónakház mellett; ehelyett belépett. Mintha pontosan tudná, hová megy.

Úgy tűnt, tudta is.

Hát, ez szép! A mogorva megmentője egyben az új szomszédja is. Az univerzum nyilván úgy döntött, hogy a majdnem vízbe fulladás még nem volt elég próbatétel. Mostantól minden reggel abba a gyönyörű kék szempárba kell majd belenéznie a kávéja fölött. Nem éppen ilyen figyelemelterelésre volt szüksége, amikor egy csónakház teljes felújítása és egy új élet felépítése állt előtte.

Sophie újra a házra nézett. Az ő csónakházára. Jó, az övére meg még úgy négyezer másik befektetőére. Közelről a kétszintes, cölöpökön álló épületnek tényleg volt valami bája: a megfakult rózsaszín festék, a tetőt beterítő cseresznyevirágok… Ráadásul a sor végén állt, így nemcsak szemből, hanem oldalról is a tóra nézett. Ugyanakkor a bedeszkázott ablakok és a korhadt fa kissé rémisztő látványt nyújtottak – mintha az épület már valamikor a múlt században túl lett volna a fénykorán.

Ezzel még lehet valamit kezdeni, gondolta Sophie, miközben a fejében már pörgette a tennivalókat. Lehet, hogy ez az új, hirtelen jött spontaneitás sodorta ebbe a zűrös helyzetbe… de legalább kirángatta Londonból. És végül a tóban kötött ki.

Egy pillanatig csak állt, és hagyta, hogy körülvegye a reggel csendje. Figyelte, ahogy a fény lágy rózsaszínbe és aranyba von mindent. Hallgatta a fa oldalához csapódó víz halk loccsanását és a távoli madárhangokat, ahogy köszöntik a napot. Érezte a cseresznyevirág és a harmatos fű illatát, és azt a nehezen megfogható valamit, amitől a tavaszi reggelek mindig tele vannak ígérettel.

Lenézett a telefonjára. Szerencsére száraz maradt, mert félretette, mielőtt beugrott a vízbe. Még mindig jöttek az üzenetek a váratlan könyvmolyseregtől – attól a négyezer embertől, akik arra számítottak, hogy ebből a romhalmazból megvalósítja álmaik meghitt könyvesboltját.

Solace Springs helyi viharfelhője viszont nyilván úgy gondolta, esélye sincs.

Sophie kihúzta magát. Majd bebizonyítja neki, mekkorát téved.


Második fejezet

Luke

Luke Rhodes a kelleténél erősebben csapta be a csónakház ajtaját. Hiába, igencsak megviseli az embert, ha kora reggel – még az első kávé előtt – városi lányokat kell kihalászni a saját tavából.

– Naná, hogy még csinos is – morogta, miközben óvatosan kiterítette az ominózus levelet a radiátorra száradni.

Bement az irodájába, a jól szervezett káosz közepébe. Nagyapja régi íróasztalán szétszórt hajózási térképek hevertek, álmatlan éjszakákon felújított hajómodellek és a régi szép időkben készült fotók társaságában, amelyeket valamiért képtelen volt eltenni. Tovább dünnyögött az orra alatt, miközben feltépte a szekrény ajtaját, ahol a túlélőkészletét tartotta, vészhelyzet esetére. Régi beidegződés. Ennyi év után is. Számtalanszor mentett már ki turistákat, akik alábecsülték a tavat.

– Megint egy ostoba turista, aki azt hiszi, Solace Springs csak valami díszlet az Insta-izéjéhez – dörmögte magában.

Coral, a Cavalier King Charles spánielje felemelte a fejét a kanapé támláján lévő kedvenc őrhelyéről. Olyan pillantást vetett rá, ami egyértelműen ezt üzente: Ugyan már, haver, engem nem versz át!

– Ne kezdd már te is! – szólt rá Luke, miközben felkapott egy törülközőt. – És ne bámuld úgy az ablakot, mintha valami ördögi tervet forralnál! Ismerem ezt a nézést. Pont olyan vagy, mint Mabel a maga kerítő hadműveleteivel.

Coral vidáman csapkodta a farkával a kanapé párnáit, szemernyi megbánást sem mutatva.

Áruló.

Pedig a kutyus jól érezte, ezt be kellett látnia. Nehéz lett volna nem bámulni. Még csuromvizesen, vacogva is pont az a fajta baj tűnt fel a személyében, amiből Luke semmiképpen sem kért. Olyan apró termetű volt, hogy még a válláig sem ért. Mindenütt puha ívek, amiket az átázott ruha képtelen volt elrejteni. Sötét haja nedves tincsekben tapadt a fejéhez. Legszívesebben beletúrna abba a hajba, már ha ilyesmin gondolkodna. Nagy, barna szemek. Sűrű szempillák. Telt ajkak, amelyek folyton mozogtak, mintha magával vitatkozna. A vonalait kiemelő halványkék pulóvert egy egyszerű, márkajelzés nélküli farmerrel párosította – a francba, tényleg apró könyvecskék voltak a zokniján? A mólón ott hevert az ütött-kopott Converse cipője, nem is beszélve a méregdrága dizájnertáskáról, ami végképp nem illett a képbe. Még így, csuromvizesen is úgy állt ott, mintha ide tartozna – felemelt állal, makacsul. Volt benne valami könyvmolyosan aranyos, amitől Luke állkapcsa megfeszült. Ráadásul az a brit akcentus… még a majdnem vízbe fulladást is elegánssá tette. És azt sem tudta nem észrevenni, hogyan próbálta elrejteni a remegő kezét, amikor elvette tőle a levelet, vagy ahogy összerezzent, amikor az anyját említette.

Az a tekintet úgy vágta gyomorszájon, mintha tényleg megütötték volna, és pontosan ez volt a baj. Évekig dolgozott azon, hogy olyan falakat húzzon maga köré, amelyek vastagabbak, mint egy tengeralattjáró teste. Erre most egy bőrig ázott lány máris repedéseket üt rajtuk.

– Nincs időm erre – mondta magának. Be volt írva későbbre két túra, meg kellett javítania egy kajakot, és még egy rakás más meló várt rá. Egyik sem tartozott a „mentsük meg az új csajt” kategóriába. Pár héten belül indul a tavaszi szezon, és azt, hogy ő vezeti a legmegbízhatóbb túrákat a Solace-tavon, nem azzal érdemelte ki, hogy csuromvizes lányokat halászik ki a vízből.

– Hagynom kellett volna, hogy maga szedje ki azt a rohadt táskát – morogta. Coral ránézett. Mindketten tudták, hogy nem gondolja komolyan. Solace Springsben nem így mennek a dolgok – itt az emberek odafigyelnek egymásra.

Felkapta a régi gyapjúpulcsiját, egy törölközőt és a termoszát – rendes kávéval, nem azzal a vaníliás-karamellás kotyvalékkal, amit Mabel és Grace szolgál fel a Blossoms & Brew kávézóban. (Bár azt ő is kénytelen volt elismerni, hogy az őszi sütőtökfűszeres keverékükért néha érdemes megszegni a „csak fekete” szabályt.)

Apropó, Blossoms & Brew: Luke mérget vett volna rá, hogy a fél város már tud az új brit csajról. Noah a barkácsboltból végignézte a mentőakciót, mert pont akkor járt arra. Luke szinte hallotta, ahogy Mabel lelkendezve újságolja a hírt:

– A mi Luke-unk micsoda hős! És milyen csinos lányt mentett ki a tóból. Mondjátok, hogy ez nem a sors keze, hogy pont mellé költözött?

De legalább ez majd eltereli az emberek figyelmét azokról a fura fényekről, amelyeket mostanában egyre többen látnak a tó közepén lévő szigetnél. Persze Luke józan magyarázatára – hogy a dombokról visszaverődő autófényszórók vagy a víz felszínén megcsillanó holdfény lehet – senki sem akart komolyan figyelni. De ha választani kellene az ufós elméletek és a saját szerelmi életéről szóló pletykák között, inkább az ufókat választaná.

Miközben összeszedte a szükséges dolgokat, Luke felpillantott, és a tekintete akaratlanul is visszatért a mólón álldogáló lányra. Hosszú, sötét haja már kezdett hullámokba száradni, és még innen is látszott, ahogy a nagy barna szemei végigpásztázzák a csónakházat, mintha már azt tervezné, mit kezdjen vele. Pont úgy, ahogy ő nézte attól a pillanattól fogva, hogy Julie Chen először szóba hozta az eladást a férje halála után. Ha még egy-két évig tudott volna spórolni, talán összejöhetett volna. Ehelyett csak azt nézte, hogy Julie kiköltözése után az épület lassan leromlik, és amit tudott, megjavított rajta, csak hogy ne essen teljesen szét. Erre most itt van ez a városi lány, akinek valószínűleg gőze sincs arról, mit jelent egy vízparti házat fenntartani, bármennyire esküszik is rá. Úgy nézett arra a csónakházra, ami egykor a Rhodes család féltett kincse volt, mintha valami tündérmese kezdőjelenete lenne.

Reménykedőnek tűnt. Mint aki még nem tanulta meg, milyen könnyen darabokra hullanak az álmok.

Ekkor vette észre, hogy Mabel már a szokásos reggeli körútját rója.

– Basszus – morogta, miközben figyelte, ahogy a kávézó tulajdonosa módszeresen megáll minden egyes csónakháznál, nyilván azért, hogy elegendő pletykával szolgálhasson a vendégeknek a reggeli kávéjuk mellé. Coral farka azonnal őrült csóválásba kezdett. Áruló. A dög imádta Mabelt – valószínűleg a zsebében lapuló jutalomfalatok miatt.

Luke felsóhajtott. Ha nem megy ki azonnal, Mabel még azelőtt beszervezi az új jövevényt a város összes bizottságába, hogy egyáltalán megszáradna.

Úgy tűnt, ez a mentőakció még messze nem ért véget.


Harmadik fejezet

Sophie

– Szavamra, azóta nem történt ilyen izgalmas dolog a reggeli sétáimon, mióta Riley Nagle kenuja tavaly nyáron elsodródott a macskájával együtt!

Sophie megfordult, és egy hatvanas éveiben járó nőt látott közeledni, akinek az orgonalila kardigánja majdnem olyan vakító volt, mint a mosolya. Az egész lényéből derűs, mégis ellentmondást nem tűrő határozottság sugárzott – az a fajta, amelyből az ember rögtön tudja, hogy a dolgok végül úgyis az ő akarata szerint alakulnak.

Ekkor a megmentője is kilépett a csónakházból, majd megtorpant, ahogy meglátta a közeledő nőt. A karjában tartott holmik inkább egy taktikai visszavonuláshoz összekapkodott felszerelésnek tűntek, mint egyszerű száraz ruhának és kávénak.

– Ó, Luke, épp be akartam mutatkozni az új és igen csinos szomszédodnak – mondta a nő, majd cinkosan kacsintott.

Luke válaszul olyan szenvedő pillantást vetett rá, amelyből egyértelmű volt: korántsem ez az első alkalom, hogy így rajtaütött a parton.

A nő aztán Sophie felé fordult, zöld szeme vidáman csillogott.

– Mabel Sullivan vagyok, a Blossoms & Brew kávézó tulajdonosa. Bár mostanában inkább a háttérből figyelem a dolgokat, és a lányom, Grace végzi a munka oroszlánrészét.

Luke az orra alatt mormolt valamit, ami gyanúsan úgy hangzott, hogy a „háttérből figyelés kissé barokkos túlzás”, miközben kelletlenül Sophie kezébe nyomta a törülközőt és a kapucnis pulcsit. Amikor azonban segített neki megtartani a kávés termoszt, a mozdulatai meglepően gyengédek voltak.

Mabel felvont szemöldökkel a termoszra pillantott.

– Amúgy is főztem kávét – mondta Luke mogorván, mintha bárki megkérdőjelezte volna. Amikor azonban Sophie még mindig remegő kezei nem boldogultak a kupakkal, szó nélkül visszavette a termoszt, lecsavarta a tetejét, és töltött neki egy gőzölgő adagot.

Az ördögbe, de helyes pasi!

Sophie gyorsan megrázta a fejét, és belekortyolt, mintha ezzel együtt a gondolatot is leöblíthetné.

A kávé tökéletes volt. Erős, forró, egy csipet fahéjjal.

– Köszönöm – mondta Luke-nak. – Pont erre van szüksége egy vízből kihalászott patkánynak.

A férfi bólintott, majd az órájára pillantott. Nyilván feltartja. Mégsem mozdult. Sophie letette a kupakot, és magára húzta a pulóvert. Azonnal körülölelte egy meglepően bódító illat: sós levegő, cédrus és valami mélyebb, füstös jegy, mintha távoli tábortűz füstje szállt volna fel. Észrevette, hogy Mabel kíváncsian figyeli, ezért gyorsan mosolyt varázsolt az arcára.

– Nagyon örülök, hogy megismerhetem, Mabel – mondta. – Alig várom, hogy beugorjak a kávézóba. Imádom a nevét!

Mabel összecsapta a kezét.

– Jaj, halljátok ezt a bájos brit akcentust! – lelkendezett, miközben acélszürke fürtjei vidáman ugráltak minden mozdulatára. – A lányom, Grace odáig lesz érted, imád mindent, ami angol. De hát nézzen magára, szegénykém, csuromvíz! – A szeme huncutul felcsillant, miközben a tó felé pillantott. – A legtöbben azért megvárják a nyarat az úszással.

Sophie felnevetett. Mabel anyáskodása már most oldotta a feszültséget.

– Nem éppen így képzeltem a nagy belépőmet. A mólónak azonban más tervei voltak – mondta, és a beszakadt deszkára mutatott. – Bár, ha úgy vesszük, így is lehet ismerkedni a szomszédokkal.

– És micsoda szomszédba sikerült rögtön belefutnod – jegyezte meg Mabel sokatmondó pillantást vetve Luke felé, aki elmélyülten tanulmányozott egy vízbe bukó madarat. – Luke családja generációk óta a Solace-tó nem hivatalos őrzője. És ahogy a nagymamám mindig mondta: minden okkal történik. Nincsenek véletlenek.

Sophie érezte, hogy kipirul az arca – és nem csak a forró kávétól. Ismerte ezt a tekintetet Mabel szemében. Pont így nézett rá az anyja is, mielőtt megpróbálta összehozni valamelyik barátnője unokaöccsével. Úgy tűnt, a kisvárosi kerítő szándék egyetemes jelenség. De attól, hogy Sophie kapcsolata nemrég ért véget, és Luke történetesen zavarba ejtően jóképű volt, egyáltalán nem hiányzott neki, hogy az egész város Cupidót játsszon. Nem egy romantikus „véletlen találkozás” miatt jött ide. Azért jött, hogy bebizonyítsa: képes kockáztatni, férfiak nélkül is. Még akkor is, ha az illető történetesen morcos és elképesztően jóképű.

– Ha már a tó körüli furcsaságok szóba kerültek – folytatta Mabel bizalmasan, kissé lehalkítva a hangját –, érdemes lesz sötétedés után a Maple-szigetet figyelni. Mostanában… furcsa dolgokat láttak arrafelé. Az egész város erről beszél.

Sophie a tó közepén magasodó kis sziget felé nézett, amely úgy emelkedett ki a vízből, mint valami elfeledett relikvia: csavarodott törzsű fenyők kusza tömege, sziklás perem, középen egy kőből épült ház körvonalai sejlettek fel, kéménnyel együtt.

Luke alig tudta megállni, hogy ne kezdje el forgatni a szemét.

– Miféle furcsa dolgokat? – kérdezte Sophie azonnal felélénkülve. Ha valami biztosan elterelte a figyelmét a csuromvizes ruhájáról és a zavarba ejtően vonzó szomszédjáról, az egy jó rejtély volt. Míg Londonba ingázott, megtörtént bűnügyekről és rejtélyekről szóló podcastokat hallgatott. Az exe szerint túlságosan élénk a fantáziája, Sophie viszont inkább úgy gondolta, egyszerűen nyitott az élet titkaira.

– Furcsa fények táncolnak a fák között – mondta Mabel, és szemmel láthatóan örült, hogy végre talált valakit, aki vevő az efféle rejtélyekre. – Még a fogadó vendégei is látták.

– Van fogadó is? – kérdezte Sophie.

Mabel bólintott.

– A Maple Inn. Több mint száz éve áll ott. Először azt hittük, csak a túlparti dombokról visszaverődő fényszórók, ahogy azt egyesek makacsul állítják – vetett egy jelentőségteljes pillantást Luke-ra –, de aztán beindultak a találgatások. Ella a múzeumból esküszik rá, hogy csempészek használnak víz alatti drónokat. Grace meg van győződve róla, hogy valaki mérgező hulladékot önt a tóba, amitől világítanak a halak. És inkább bele se menjünk abba, mire jutott a kötőklub a valódi bűnesetekkel foglalkozó podcastmaratonjuk után.

– Holdfénynek hívják – morogta Luke. – Az idők kezdete óta létezik.

– A holdfény nem cikázik a fák között – vágott vissza Mabel. – És főleg nem bukik le a víz alá.

Sophie fejében már zakatoltak az ötletek:

– Ez pont olyan, mint az az eset, amiről olvastam! Egy skót tóban furcsa fényeket láttak, aztán kiderült, hogy búvárok kutattak lopott műkincsek után a víz alatti barlangokban. A rendőrség először drogra gyanakodott, aztán kiderült, hogy a tolvajok ott rejtegették a zsákmányt.

– Itt nincsenek víz alatti barlangok – mondta Luke, újabb, súlyos sóhaj kíséretében.

Sophie rá sem hederített.

– Van valakinek vadkamerája? Vagy víz alatti kamera, az még jobb lenne! Különböző mélységekbe is le lehetne tenni, figyelni a mozgást…

Luke valami nyögésszerű hangot adott ki.

– Ó! – csapta össze a kezét Mabel. – Ez zseniális! Luke-nak mindenféle menő felszerelése van a túrákhoz. És nemrég vettél új víz alatti lámpákat az éjszakai horgászatokhoz, igaz?

– Szó sem lehet róla – vágta rá Luke. – Verd ki a fejedből!

– Gondolj csak bele – erősködött Sophie. – Ha más nem, legalább bizonyíték lenne rá, hogy tényleg csak holdfény meg fényszórók visszaverődése. Bár személy szerint inkább egy titkos kutatóállomásra tippelnék – tette hozzá, és kacsintott.

Luke szája sarka alig észrevehetően megrándult.

– Még mindig jobb, mint Caleb sellőelmélete – bólogatott Mabel bölcsen. – Bár ez megmagyarázná, miért pont Luke esti túrái idején látják a fényeket. Van benned valami sellőherceges, Luke…

Luke megrázta a fejét.

– Na, én mentem – jelentette ki. – Meg kell javítanom egy kajakot. Az legalább valódi probléma.

Elindult a csónakháza felé, de Sophie észrevette, hogy a tekintete egy pillanattal tovább időzött a szigeten, mint kellett volna.

– A mi Luke-unk igazi ezermester – magyarázta Mabel, miközben figyelték, ahogy a férfi előszedi a szerszámokat a csónakház melletti kis fészerből. – Csónakok, mólók, épületek… a fél város már szétesett volna nélküle. Bár inkább birkózna egy medvével, mint hogy elfogadjon egy dicséretet.

– Nahát, micsoda hír! – harsant fel egy élénk hang.

Sophie megfordult, és egy negyvenes éveiben járó férfit pillantott meg. Napbarnított arccal, ragyogó mosollyal közeledett feléjük, mintha egyenesen egy Palm Springs-i luxusüdülő katalógusából lépett volna elő. Lenvászon inge félig kigombolva, napszemüvege hanyag eleganciával a kócos szőke haján, nyakában pedig vaskos türkiz nyaklánc lógott.

– Te biztosan az új brit szomszédunk vagy – mondta, amikor odaért. – Caleb vagyok. Caleb Hansen. Író, álmodozó, lelkes brunchrajongó és…

– Részmunkaidős bajkeverő – vetette oda Luke.

– Ó, köszönöm a bókot, Morcos kapitány! – vágott vissza Caleb. – A tó keleti oldalán lakom a párommal, Mikkellel, aki belsőépítész.

A tó túlpartja felé intett, ahol a modernebb csónakházak sorakoztak. A ház, amelyikre mutatott, szinte teljes egészében üvegből és meleg tónusú fából épült, a körbefutó terasz szélén pedig egy elegáns kenu ringatózott.

– Hű, tényleg gyönyörű – mondta Sophie.

Hallotta, ahogy Luke rosszallóan ciccent.

– Ugye? Pedig egyesek nem igazán rajonganak érte – felelte Caleb, és a szemét forgatta. Oldalra billentett fejjel végigmérte Sophie-t. – Ez a „csuromvizes, bajba jutott sellő” stílus megy most Londonban?

– Ó, abszolút – vágta rá Sophie, és színpadias mozdulattal hátradobta nedves haját. – „Frissen kihalászott sellő chic”-nek hívjuk. Londonban most ez a trend, mindenki ezt hordja. A Vogue jövő hónapban különszámot szentel neki.

Észrevette, hogy Luke igyekszik elfojtani egy mosolyt.

Caleb felkacagott, és összecsapta a tenyerét.

– Jaj, drágám, már most imádlak. Ugye nem hagyod, hogy ez a kis gyöngyszem itt a szemünk előtt pusztuljon el? – kérdezte, miközben Sophie csónakházát méregette.

– Mindenki nagyon kíváncsi már, mi a terved – tette hozzá Mabel.

Sophie csak pislogott; az új szomszédok hatalmas lelkesedése máris lesöpörte minden ellenállását.

– Hát… igazából arra gondoltam, hogy könyvesboltot csinálok belőle.

Caleb felsóhajtott, és a mellkasához kapott, mintha azt hallotta volna, hogy megmentettek egy kihalófélben lévő állatfajt.

– Könyvesboltot? Úristen, ez maga a tökély! Már most látom magam előtt: bájos tóparti elegancia találkozik az irodalmi menedékkel. El vagyok ájulva – mondta, és teátrálisan legyezte magát. – Na és mi a nagy vízió?

Sophie habozott. Érezte, hogy Luke feléjük pillant, miközben az egyik kajakot épp az oldalára támasztja a móló végén. Nyilván nem túl lelkes ettől a beszélgetéstől. Eredetileg valami letisztult, modern megoldáson gondolkodott, olyasfélében, mint Caleb háza. De most, hogy itt állt, rájött: inkább olyasmit szeretne, ami tiszteletben tartja a tó hangulatát – öreg, viharvert fa, ablakmélyedésbe épített ülőkék, meghitt zugok és a régi idők bája. Egy olyan helyet álmodott meg, ahol a vizes bakancs és a puhafedelű könyv békésen megfér egymás mellett. Ezt azonban egyelőre megtartotta magának.

– Ha már eldöntöttem – mondta végül –, az elsők között fogod megtudni.

– Bárhogy is döntesz – mondta Caleb –, feltétlenül el kell jönnöd a Szavak és Színek Klubba. Könyvekről, művészetről, életről, drámáról beszélgetünk… néha nehéz megmondani, hol kezdődik az egyik, és hol ér véget a másik. – Szélesen elmosolyodott, kivillantva tökéletes fogsorát. – Ja, és A titkok és margariták nyara című legújabb regényemet megtalálod az Amazonon. Romkom és krimi keveréke, egy tengerparti tequilabárban játszódik. A kritikusok… vagyis az anyám… szerint ikonikus mű.

Sophie elmosolyodott.

– Ígéretesnek tűnik.

– Úgy hallottam, az is – jegyezte meg Luke fanyarul.

Valamennyien felé fordultak, és nézték, ahogy végighúzza a kezét a kajak alján, miközben egy repedést vizsgált. Ujjairól csöpögött a víz. A pólója kissé felcsúszott, napbarnított bőre kivillant a farmer dereka fölött. Sophie akarata ellenére is észrevette, hogyan feszül az anyag a széles vállain, azt a nyers erőt sejtetve, amit csak évek kemény fizikai munkája formálhat.

Ó, egek!

Mabel és Caleb fejében nyilván ugyanez járt, mert hirtelen csend telepedett a társaságra.

Sophie erőnek erejével elszakította a tekintetét Luke-ról, és emlékeztette magát, hogy már így is bőven van elég megoldandó feladata. Semmi szüksége rá, hogy a dögös szomszédja elvonja a figyelmét.

– Azt hiszem, ideje megnéznem az új csónakházamat – mondta, és hirtelen zavarba jött.

Mi van, ha odabent tényleg olyan katasztrofális a helyzet? Mi van, ha hatalmas hibát követett el?

Caleb elfintorodott.

– Nem vagyok benne biztos, hogy sisak nélkül jó ötlet bemenni.

Hát ez szép!

– Tényleg ennyire vészes a helyzet? – kérdezte Sophie.

– Ne vágj már ilyen kétségbeesett képet! – vágott közbe gyorsan Mabel. – Különben is, a szomszédod a város barkács-szuperhőse. Nem igaz, Luke? Segítesz Sophie-nak, ugye?

– Engem hagyjatok ki ebből – morogta Luke, akinek szemmel láthatóan esze ágában sem volt segíteni.

– Biztos akad jó néhány tehetséges szakember a városban, aki tud segíteni – vágta rá Sophie gyorsan, és igyekezett egyértelművé tenni, hogy nem akarja belerángatni a projektjébe.

– Jaj, drágám, a csónakház teljesen más műfaj – legyintett Mabel. – És a Rhodes családnál jobban senki sem ért hozzájuk. Luke, biztos vagyok benne, hogy…

– Hallottad, mit mondott – dörmögte Luke. – Rengeteg a tehetséges szakember errefelé.

Sophie úgy tett, mintha nem is hallotta volna a megjegyzését, és a ház felé fordult.

– Rajta, drágám – biztatta Mabel, finoman megszorítva a vállát. – Néha egyszerűen csak meg kell tenni az első lépést.

Sophie a bejárati ajtóra meredt. A kulcs alig észrevehetően megremegett a kezében. Most ugrik a majom a vízbe. A hirtelen felindulásból meghozott döntése most válik valósággá. Négyezer ember álma, az anyja öröksége és az egész jövője múlott azon, mi vár rá az ajtó túloldalán.

Érezte, hogy Luke is figyeli a mólóról. Valószínűleg arra számított, hogy mindjárt sarkon fordul, és elmenekül.

Ez csak még elszántabbá tette.

A kulcs eleinte makacsul ellenállt, mintha maga az ajtó is azt kérdezné: Biztos vagy benne? Aztán egy kattanás. Az ajtó panaszos nyikorgással kitárult, amitől Caleb összerezzent.

– Ó, te jó ég – motyogta a háta mögött, ahogy a napfény beszűrődött a deszkák résein, könyörtelenül megvilágítva az évek alatt felgyülemlett port és a korhadást. – Ez sokkal rosszabb, mint gondoltam.

Sophie azonban ezt már nem hallotta. A szíve majd kiugrott a helyéről attól, ami elé tárult: a meghitt, otthonos tértől és a csónakház nyugati oldalán magasodó, hatalmas, kétszintes, boltíves ablaktól, ami ugyan repedt volt, mégis úgy keretezte a tavat, mintha élő festmény volna. Előtte tágas nappali terült el – ebből lesz majd a könyvesbolt. Az ő könyvesboltja! Fölötte galériás erkély húzódott, ahová csigalépcső kanyargott fel.

Az egész belső tér úgy tárult fel előtte, mint egy érintetlen festővászon, amely csak arra vár, hogy megtöltse az álmaival.

– Ó, te gyönyörűség! – lehelte. Már rég nem a pókhálókat és az évek óta gyűlő porréteget látta. Lassan végigsétált a helyiségen, léptei puhán koppantak a tiltakozva nyekergő padlón.

– Ugye máris beleszerettél? – kérdezte halkan Mabel.

– Igen – felelte Sophie, és hangjában ott csengett a bizonyosság. – Tudom, hogy rengeteg munka lesz vele… talán több is, mint amennyit most el tudok képzelni. De van benne lélek. És rengeteg történet.

– Ó, már szinte látom magam előtt – lelkesedett Caleb. – Visszahozzuk a hetvenes évek hangulatát. Besüllyesztett beszélgetősarok, mindenhol makramé falidíszek, egy mennyezetről lógó tojásfotel… Ó! És süppedős szőnyegek. Sok-sok süppedős szőnyeg. Narancssárgában.

– Uram, irgalmazz! – motyogta Mabel.

– Igazából – szólt közbe Sophie finoman, miközben igyekezett megtalálni a lehető legudvariasabb megfogalmazást – inkább valami… hagyományosabbra gondoltam.

– Hagyományosabbra? – Caleb lelkesedése szemmel láthatóan lelohadt.

– Szeretném tiszteletben tartani mindazt, ami ebben az épületben megvan – magyarázta Sophie. – A gyönyörű, eredeti faburkolatot, a gerendákat… hiszen mindennek megvan a maga története.

– Hála az égnek! – sóhajtott fel Mabel, és a mellkasára szorította a kezét. – Micsoda megkönnyebbülés! Ég és föld a különbség Luke borzalmas exéhez képest, aki azzal a „modern víziójával” állt elő. Szegény Noah majdnem szívrohamot kapott attól, amit a barkácsboltjával akart művelni.

Mielőtt Sophie egyáltalán felfoghatta volna ezt az apró, de annál beszédesebb információt a szomszédja exéről, odafentről kaparászás hallatszott, mire mindhárman felnéztek.

– Azt hiszem, a kártevőirtást is felveheted a listádra… – kezdte Caleb, majd elhallgatott, mintha rájött volna, hogy ezzel most nem igazán segít.

– Hagyjuk most egy kicsit magára – mondta Mabel, és karon ragadta Calebet, majd határozott, de kedves mozdulattal az ajtó felé terelte. – De ebédre mindenképp ugorj be a Blossoms & Brew-ba, Sophie, a vendégem vagy! – szólt vissza a válla fölött. – Aztán majd mesélsz, mik a terveid ezzel a hellyel.

Sophie csendben becsukta mögöttük az ajtót, majd lassan körbefordult, és hagyta, hogy átjárja a hely hangulata. A nyugati falat uraló hatalmas ablakon át, amely egyenesen a tóra nézett, aranyló fény áradt be, de a bejárat felőli két kisebb ablak is bőven beengedte a napfényt. Ha kicsit hunyorított, szinte nem is látszott a repedt üveg és a málló festék. Szinte. Mindenesetre abban a pillanatban eldöntötte, hogy az első benyomása hivatalosan „világos és levegős” lesz, nem pedig „huzatos és valószínűleg életveszélyes”.

A nappali hátsó része felé indult, átbújt az emeleti galéria árnyéka alatt, majd benyitott a konyhába. Kicsi volt, de élhető. Az eladó kedvesen itt hagyott egy könyvespolcot és néhány konyhai eszközt: egy sütőt, aminek beragadt a tekerőgombja, egy hűtőt, amely úgy hortyogott, mint egy öregúr a vasárnapi szunyókálása közben, és szekrényeket, amelyek ferde fogsorként tátogtak. Vízforraló viszont nem volt. Jellemző.

Kinézett a mosogató fölötti kerek hajóablakon, amely tökéletes kis keretbe fogta a tó egy darabját. A hátsó ajtó egy viharvert teraszra nyílt, amit már csak a szentlélek tartott egyben. Ő azonban már látta magát odakint, kezében a reggeli teájával.

Sophie kilépett a konyhából, és elindult felfelé a keskeny, fából készült csigalépcsőn, majd a nappali fölé nyúló galériára érkezett. Innen, ebből a magasból a hatalmas, íves ablak lassan vándorló fényfoltokkal tarkította a poros padlót. Elmosolyodott. Olyan volt, mintha a saját kaleidoszkópjában élne – már ha a kaleidoszkópok repedt üvegből készülnének.

Végigsétált a folyosón, és először a kisebb hálóba dugta be a fejét. Dohos szag? Igen. Csupasz falak? Határozottan. De ő már egy kedves kis vendégszobát látott maga előtt. A fürdőszoba azonban más lapra tartozott: egy rozsdás kád gubbasztott az ablak alatt, amelyet úgy beszőttek a pókhálók, hogy az ember azt várta, mikor mászik elő egy termetes pók; a vécé inkább dísznek tűnt, mint használati eszköznek, a csempe pedig annyira besárgult, hogy a világ összes tisztítószere sem tudta volna előcsalogatni az eredeti színét. Sebaj. Néhány jól irányzott kalapácsütés majd orvosolja a problémát.

Végül belépett a fő hálószobába. Tágasabb volt, világosabb, és tartozott hozzá egy erkély is, amelytől egy pillanatra elakadt a lélegzete. Kilépett, és mélyen beszívta a tavaszi, tóillatú levegőt. Balra a Solace-tó csillogott, akár egy ígéret. Jobbra pedig… Luke mólója.

Megállt, és figyelte, ahogy a férfi módszeresen, jól begyakorlott mozdulatokkal csiszolja a kajak fafelületét. A tó felől érkező szellő felborzolta a sötét haját. Sophie hirtelen levegőt sem kapott. A férfi tényleg feltűnően jóképű volt, még ezzel az örökös rosszalló ránccal is a homlokán, ami ráadásul mindig mélyebb lett, valahányszor a csónakház felé pillantott, mintha attól tartana, hogy bármelyik percben összedől.

De erre nem kerül sor, Mr. Tóparti Szívtipró, gondolta Sophie. Volt négyezer követője, akik hittek benne, tele volt tervekkel, és végre volt egy hely, amit máris az otthonának érzett.

Aztán megcsapta az orrát valami szag… méghozzá olyan, ami bizony tőle eredt. Óvatosan megszimatolta magát, és majdnem felfordult a gyomra.

– Fúj! Micsoda halszagom van!

Biztosan a tóban való csobbanás miatt. Bement a fürdőszobába, és próbaképpen elfordította a zuhany csapját. A csövek úgy nyögtek, mintha egy horrorfilm szereplőválogatására készülnének, majd valami barna löttyöt köptek ki magukból, ami határozottan nem víz volt.

Remek. Most kénytelen lesz megkérdezni Mr. Morcos-De-Veszélyesen-Jóképűt, van-e a városban konditerem, ahol lezuhanyozhat.

Ess túl rajta, Sophie! Visszamasírozott a szabadba, előhívta a mindent elsöprő belső amazonját, még ha közben olyan szaga volt is, mint a halpultnak a piacon. Luke felé indult, és igyekezett nem elbambulni azon, ahogy a férfi alkarján megfeszültek az izmok, miközben a fát csiszolta.

A férfi felpillantott, amint észrevette, hogy közeledik.

– Nem tudod, nincs véletlenül konditerem a városban? – kérdezte. – Olyan, ahol… ööö… zuhanyozni is lehet? Nálam csak valami barna trutyi jön a csapból.

Luke végighúzta a kezét az arcán.

– Ja, a rozsda. Már évek óta nem használták, szóval a víz, ami benne maradt, szépen megposhadt. Hívnod kell egy vízvezeték-szerelőt, aki átöblíti az egész rendszert.

– Rendben, felírom a listámra. De első körben inkább ezt a halszagot kéne eltüntetnem – mondta, és gyanakodva megszimatolta magát.

Luke elfintorodott.

– Ja. Ray úgy egy órája elejtette a csalival teli vödrét. Feltakarította, de… – bizonytalan mozdulattal felé intett – …a szag makacsul megmarad. Konditerem meg csak a szomszéd városban van. – Egy pillanatra elhallgatott, és olyan képet vágott, mint aki épp komoly belső vitát folytat önmagával. Aztán lemondó sóhajjal megszólalt. – Nálam lezuhanyozhatsz… ha gondolod – morogta az orra alatt.

Sophie egy pillanatra eljátszott a gondolattal, hogy visszautasítja az ajánlatot. Elvégre a férfi nem épp tárt karokkal fogadta. De hát volt más választása?

– Biztos nem gond? – kérdezte.

– Á, dehogy. Menj csak be! Lent van egy zuhanyzó, első ajtó jobbra. Csak csukd be rendesen, különben Coral bemegy utánad. Elég ragaszkodó típus.

– Coral?

Az ablak felé intett, ahol egy kutya nézett kifelé, hatalmas, érzelmes szemekkel.

– Úristen, de cuki – lelkendezett Sophie.

– Ja. Ő is pontosan így gondolja.

Sophie felkapta a bőröndjét, aztán egy pillanatra megtorpant.

– Fogadok, nem így képzelted a napodat… hogy egy halszagú nőt invitálsz a zuhanyod alá – tette hozzá.

Egy pillanatra kínos csend lett. Sophie azonnal megbánta a megfogalmazást. Luke szemöldöke a homlokába szaladt, majd lassan, pimaszul elmosolyodott. Úgy, hogy az embernek kedve támadt újragondolni az életét.

– Hát, nem mondanám, hogy ez szerepelt a napi teendőim között – húzta el a szót, hangjában kaján derű bujkált. Aztán pislogott egyet. A mosoly eltűnt, az arca látványosan kipirult. Gyorsan visszafordult a kajakhoz.

Sophie arca is lángba borult. Szinte menekülve indult Luke csónakháza felé, magában átkozva a nagy száját. Az ajtó becsukódott mögötte, de még így is érezte, mintha a férfi tekintete a bőrébe égne.

– Remek kezdés, Sophie. Egyszerűen remek – motyogta, miközben próbálta összeszedni magát.

Ekkor éles ugatás hasított a csendbe. Lenézett, és Coral nézett vissza rá. A kis termetű kutya gesztenyebarna-fehér, ápolt bundája fényesen simult a testére. Fejét oldalra billentette, tekintetében udvarias kíváncsiság csillogott.

Egyáltalán nem olyan kutya volt, amilyet egy sós tengeri medve mellé képzelt volna az ember. Főleg nem egy Luke-féle férfi mellé. Coral lelkesen csóválta zászlószerű farkát, Sophie pedig leguggolt, és megsimogatta a selymes füleit. A kutya azonnal hozzábújt, ő pedig azon kapta magát, hogy szorosan magához öleli.

– Mibe keveredtem, Coral? – suttogta.

A kutya halkan nyüszített, mintha egyetértene, majd nagy lelkesen megnyalta Sophie kezét. Elnevette magát, egy pillanatra a homlokát is a kutyáéhoz érintette, aztán felsóhajtott.

– Igen… én magam sem tudom – mondta halkan.


Negyedik fejezet

Luke

Az olajos kanna pontosan ott volt, ahová letette, nagyapja ütött-kopott szerszámosládája mögött. Minden szerszámon ott virított az a bizonyos „R” betű – a Rhodes család jele. Mintha bárki másnak eszébe jutna igényt tartani rájuk. Luke felkapta a kannát. Sophie-nak szüksége lesz rá ahhoz a makacs zárhoz.

Megdermedt. A fenébe is! Mi a csudáért segít neki? A nő alig öt perce tette be ide a lábát, ő meg már úgy ugrált körülötte, mint valami mindenes. Biztosan a szeme miatt. Vagy azért, ahogy a farmer rásimult azokra a domborulatokra, amelyeknek semmi joguk nem lett volna ilyen jól mutatni egy transzatlanti repülőút után. Vagy ahogy az a nedves pulóver rátapadt a testére…

Nem. Ennek nem dől be még egyszer. Az tuti. Csinos városi lányok meg a ragyogó ötleteik – pontosan így tört darabokra a szíve, és ezért néz a fél város még mindig olyan sajnálkozva, valahányszor felmerül Claire neve.

Végignézte ő már ezt a filmet. Betoppan egy csillogó szemű álmodozó, aki azt hiszi, nyit majd egy „cuki kis” vállalkozást. Aztán jön az első kemény tél, vagy megcsappannak a turisták, és felszívódik. És ki marad itt a gazdátlan, elhagyott romhalmazzal? A helyiek, természetesen. Az olyanok, mint ő.

A tó törékeny egyensúlya már így is hajszálon függött. Épp csak annyi turista érkezett, hogy a helyi vállalkozások életben maradjanak – de még nem annyi, hogy tönkretegye a hely varázsát. Egy könyvesbolt több forgalmat, több zajt hozna. És még több okostelefont, amelyek mindent lefotóznának, mintha az egész környék csak egy gondosan beállított díszlet lenne.

Egy zümmögő hang szakította félbe a gondolatait. Sophie telefonja volt az. Ott felejtette az asztalon, amikor sietve elrohant zuhanyozni. A kijelző felvillant, és valami Pinterest-féle értesítés jelent meg rajta. Minden józan belátása ellenére közelebb hajolt.

„Csónakház – álmok & tervek” – hirdette a képernyő valami csicsás betűtípussal.

– Jézus, Mária! – morogta, ahogy betöltődtek a képek. Lebegő könyvespolcok. Egy hét alatt meghajolnának a párás levegőtől. Valami nevetséges „Instagram-fal” művirágokkal teleaggatva. Őszre vastagon beborítaná a penész. Azok az idegesítő függő tojásfotelek, amelyeket az exe minden lakberendezési magazinban bekarikázott. Krómozott szerelvények. Inkább egy túlárazott városi kávézóba valók, nem ide, a viharvert móló mellé, ahol már az első hétvégére bemattulnának.

Minden egyes kép azt üvöltötte, hogy „fogalma sincs, mit csinál, csak túl sok lakásfelújítós műsort nézett”. Egyetlen árva utalás sem arra, hogyan eszi meg a fémeket a tóparti levegő. Hogy az üvegfalak télen jégveremmé, nyáron üvegházzá változtatják a házat. Vagy hogy az a „bájos kis olvasósarok” az első komolyabb eső után penészes rémálommá válik.

A nőnek halvány gőze sincs, mibe keveredett.

Visszacsapta az olajos kannát, aztán a lába magától elindult a móló széléhez. A tó mindig megnyugtatta. Gyerekkora óta, amióta kis ördögfiókaként rohangált ezeken a deszkákon. Megállt, és a vízre nézett, amely most sima volt, akár az üveg. Pont ott tanította a nagyapja horgászni. Hatéves lehetett, a botot is alig bírta egyenesen tartani, mégis sikerült kifogni egy sügért, alig nagyobbat a tenyerénél.

– Na, ez a Rhodes-vér – mondta akkor roppant büszkén a nagyapja. – Már akkor itt horgásztam, amikor az apád még gondolat sem volt.

A cseresznyefák, amiket a dédnagymamája ültetett, lágyan ringatóztak a szélben. A szirmok úgy hullottak a vízre, mintha a természet konfettit szórna. Luke ebben a tóban tanult meg úszni, amikor szinte még járni sem tudott, és több időt töltött a mólóról ugrálva, mint az iskolapadban. Itt verekedett először, és ment haza vérző orral, amikor rajtakapta Jake Martinezt – aki azóta a legjobb barátja lett –, amint épp el akarta kötni a nagyapja egyik csónakját egy éjszakai örömkörre.

Te jó ég, mennyi galibát okozott ezen a tavon.

A mi tavunkon.

Így nevezte a nagyapja. Senki sem vitatkozott vele, hiszen a Rhodes család már akkor itt volt, amikor a városban még a vezetékes víz is úri huncutságnak számított. A saját kezükkel építették fel a partszakasz minden egyes csónakházát, azt is, amelyet Sophie most valami Pinterest-lázálommá készült átalakítani.

Egy másik emlék is belé hasított – a nagyapja a kórházi ágyon, tizenöt évvel azelőtt. Az öreg olyan erővel szorította Luke karját, hogy nyoma maradt.

– Ide figyelj, fiam. Ez a tó… nem pusztán víz meg fa. Minden cseppjében történetek laknak. Minden hulláma a múltat hordozza. Ezek a városi népek idejönnek, és azt hiszik, jobban tudják, miközben fogalmuk sincs, mivel játszadoznak. Ígérd meg, hogy vigyázol rá! Ígérd meg, Luke!

Megígérte. Ott volt a tenyerének minden kérgesedésében és sebhelyében, amelyeket akkor szerzett, mialatt azon munkálkodott, hogy az öreg csónakházakat eredeti formájukban őrizze meg. Ezért maradt itt. Amikor a többiek, akikkel együtt nőtt fel, főiskolára mentek, vagy valahol máshol hajszolták a saját álmaikat, Luke maradt.

A tekintete a saját csónakházára siklott. Sophie valószínűleg még mindig a zuhany alatt állt, a víz végigcsorgott a… Nem. Ezt a gondolatot villámgyorsan elfojtotta, bár a szappanhab és a csupasz bőr képe makacsul tovább időzött a fejében, mint kellett volna. Végighúzta a kezét az arcán. Koncentrálj! Ez most nem arról szólt, milyen jól nézett ki csuromvizesen. Vagy hogy az a makacs csillogás a szemében miért szorítja össze a mellkasát. Hanem arról, mit akar kezdeni egy olyan csónakházzal, amelyet az ő családja épített, és ez milyen hatással lehet ez a városra.

Eszébe jutott Mabel ebédmeghívása. Remek alkalom, hogy Sophie azzal a brit akcentussal és az őzikeszemeivel mindenkit levegyen a lábáról. A fenébe is! Jobb lesz, ha ő is elmegy. Valakinek józanul kell gondolkodnia, mielőtt az egész város a bűvkörébe kerül. Solace Springs nem holmi hétvégi hóbort. Ez nemzedékek története. A családja vére és verejtéke. A város szíve-lelke.

– Bocs, öreg – morogta a tónak. – Úgy tűnik, az unokád megint balhét fog csinálni.


Ötödik fejezet

Sophie

Sophie első igazi sétája Solace Springs főutcáján olyan volt, mintha egyenesen a tavaszba csöppent volna. A tó felől induló utca szabályos patkóívben hajlott, mintha a városka a víz partján telepedett volna meg, és képtelen lenne elszakadni tőle. Cseresznyefák szegélyezték a macskaköves utcát. A szirmok puhán sodródtak az üzletek napellenzőire, majd pasztellszínű halmokban gyűltek össze a fából ácsolt tornácok tövében. Minden kirakat olyan bájos volt, mintha egy mesekönyvből lépett volna elő. A csíkos ponyvás pékségből fahéjillat áradt ki, valahányszor nyílt az ajtó. A vegyesbolt tornácán masszív tölgyfa hintaszékek ringatóztak. Egy ruhaszalon kirakatában valódi vintage ruhák lógtak a próbababákon, nem holmi futó divatcikkek. Még az utcai lámpák is díszes öntöttvas remekművek voltak, finom indákkal körbefonva – mintha a város főállású „lámpadíszítőt” alkalmazna csak azért, hogy a lámpákat csinosítsa.

Az utca túloldalán egy apró pavilon állt egy zsebkendőnyi park közepén, pasztellszínű szalagokkal feldíszítve. Sophie arra tippelt, hogy valami elbűvölő helyi ünnepségre készülődnek, ami nagy eséllyel pitesütő versennyel és zsákban futással jár.

– Isten hozott nálunk! – kiáltotta egy magas, vörös hajú nő, aki épp bazsarózsákat és szagos bükkönyt rendezgetett a Stems & Gems nevű bolt előtt. – Remélem, élvezted a hajnali fürdőzést!

– Ó… szia! – kiáltott vissza Sophie. Honnan tudhat ez a nő a tóban végződő kalandjáról?

Ekkor egy férfi lépett ki a barkácsbolt ajtaján. Tűzoltópólót viselt, tetovált karjai voltak, sötét haját rövidre nyírta. Sokat sejtető vigyorral biccentett felé.

– Üdv Solace Springsben! Klassz az úszótechnikád!

Remek. Úgy tűnt, a majdnem vízbe fulladásának a története máris végigsöpört a helyi pletykaláncon. Mégis volt benne valami furcsán megnyugtató. Ismerik, még ha csak úgy is, mint „az a lány, aki beleesett a tóba”. Londonban három évig lakott ugyanabban a házban, és a legtöbb szomszédja nevét sem tudta. Hát nem pont ezért költözött ide? Hogy végre tartozzon valahová. Hogy közösséget találjon. Kapcsolatokat építsen.

A kanyar túlsó végén, már egészen a tó közelében bújt meg a Blossoms & Brew. A körbefutó tornácát halványsárga és levendulaszínű, össze nem illő székek tarkították. Az ablakládákban kankalinok virítottak, zöld futónövények zuhatagként omlottak alá. Egy krétával, kacskaringós betűkkel írt tábla hirdette a napi ajánlatot: „Vadáfonyás-kankalinos linzer” és „Tavaszi mező tea helyi mézzel.”

A kávézó ajtaja fölött vidáman csilingelt a csengő, amikor Sophie belépett. A friss kávé és a vanília illata úgy ölelte körül, mint egy meleg takaró. A pasztellszínű falakon vintage csészék lógtak kis kampókon, felületükön megcsillant a magas ablakokon beáradó reggeli fény. A helyiségben fehér és krémszín különböző árnyalataira festett faasztalok álltak, mindegyik tetején egy-egy befőttesüveg, benne friss mezei virág.

A kávézó szíve a hátul álló, lenyűgöző antik pult volt. A fa része megkopott, de az üveges vitrinben ellenállhatatlanul csábító sütemények és péksütemények sorakoztak. Fölötte a Solace-tó egy régi térképe függött, apró jegyzetekkel tele –  horgászhelyek, vitorlázási útvonalak, helyi titkok. A pult mögött egy harmincas évei elején járó nő állt, rózsaszínre festett hajvégekkel.

A hely nyüzsgött a reggeli élettől. Két idős férfi az egyik ablakmélyedésben sakkozott, hevesen vitatkozva a következő lépésen. A legnagyobb asztalt egy női társaság foglalta el. Székeik támláján félkész takarók és finom, tavaszi pasztellszínekben pompázó kendők lógtak. A kötőtűk ütemesen kattogtak a kezükben, mintha ők adnák a ritmust a pletykálkodáshoz.

